Fl-aħħar qed naqbżu l-aħħar Ħadd li qiegħed jeħodna għall-aħħar ftit jiem ta' din il-kampanja twila. Tul dawn id-disgħa ġimgħat rajt lill-elettorat ta' dan il-pajjiż jiċċaqlaq u jirreaġixxi għal dak li kien għaddej. Fil-bidu kien hemm ħafna entużjażmu fost uħud, imma dan tilfuh aktar tard. Oħrajn bdew isegwu fl-aħħarnett, kif dejjem jiġri. Hu x'inhu, għandna quddiemna proċess elettorali mill-iktar diffiċli. Wieħed li għalih m'jinix ċert kemm hemm għarfien ta' x'inhuma l-punti li fuqhom wieħed għandu jikkonċentra. Ngħid dan għax il-fatt li l-pajjiż ġie bumbardat bi programmi politiċi ma rajthiex wisq popolari. Il-fatt li filgħodu, f'nofsinhar, wara nofsinhar, fis-sitta, fit-tmienja u fl-għaxra ta' filgħaxija kullimkien hemm l-istazzjonijiet prinċipali għaddejja ma tantx kienet proprju indikata. Iktar u iktar meta, f'numru ta' programmi kien hemm tfigħ tat-tajn politiku fix-xejn, b'dibattiti li ma jwasslu mkien salv għal konfużjoni ġenerali. Sibt numru sew ta' persuni li fi djarhom iddikjaraw li ma jridu jsegwu xejn u anzi li qed jieħdu l-impressjoni li kull min qiegħed jagħti servizz fil-politika m'huwiex proprju rett. Dan minnu nnifsu nkwetani. Il-gazzetti, u dawk elettroniċi wkoll, f'din il-kampanja tilfu mill-impatt tagħhom. Il-pajjiż naqqas sew fix-xiri jew fil-qari sħiħ ta' dak li jkun hemm għaddej. Intilef l-interess u miegħu wkoll xi forma ta' gidba jew kurżità biex tkun taf dak li huwa verament ġdid jew tajjeb. Li żgur għamel iktar impatt kien il-famuż "Facebook". Rajt iktar nies jidħlu jaraw x'qed jiġri u jippruvaw isegwu dak li jkun qiegħed jitla'. Hemm interazzjoni aqwa u verament diretta li biha tista' tasal għand dawk li jridu jarawk imma mhux neċessarjament jiltaqgħu miegħek. Biss, hawn ukoll ħassejt: l-ewwel, li hemm ħafna nervożiżmu u messaġġi qosra aħjar u t-tieni, li kien hemm ukoll forom ta' abbuż minn dawk li ma fehmuhx. Huwa finalment strument soċjali u għalhekk mhux faċli tittrasformah f'wieħed politiku. Anke fil-mezz l-antik tal-fuljett fid-djar rajt tibdil. Diversi ma rawhomx. Kull ma għamlu kien li ġabruhom fl-aħħar tal-ġurnata u rriċiklawhom. Nuqqas ta' interess fuq naħa u fuq l-oħra s-sens ta' telf ta' żmien tara jew dak li diġà taf, jew m'intix proprju interessat li tkun taf. Rajt, bħas-soltu, ħafna karti barra. Biss, skantajt kemm kandidati tal-Partit Laburista għamlu mhux biss fuljetti imma kważi libretti b'folji u stampi kbar. Sinjali differenti mis-soltu. Biss, nibqa' niddubita kemm verament rawhom u kemm inżammu, almenu għal iktar minn jumejn fid-djar. Fid-djar għad hemm l-impatt dirett. Sibtni diversi drabi niġi mistoqsi domandi interessanti, speċjalment minn min ser jivvota għall-ewwel darba. Biss, hawn ukoll missejt parti mill-elettorat li, għall-ewwel darba, iddikjara li m'huwiex interessat li jipparteċipa b'xi mod. Dan xorta ma jfissirx li wieħed m'għandux jiltaqa' mal-elettorat. Iżda, f'ħafna mumenti, ħassejtni li l-votant tradizzjonali naqas u issa hemm mewġa oħra li nħoss li anqas wieħed mill-partiti ma huwa jifhem. Qed niġu ssuperati u hemm għeluq għalina jekk nippruvaw ngħaddu fit-toroq ta' qabel. Wasalna fl-aħħar tal-kampanja elettorali u nittama li f'dawn l-aħħar jiem, il-partiti jirnexxilhom iwasslu verament il-messaġġ sħiħ tagħhom. Hemm f'ħafna mħuħ konfużjoni ġenerali ta' x'jirrappreżenta wieħed u x'jirrappreżenta l-ieħor. Dan speċjalment għall-Partit Nazzjonalista li għandu programm elettorali li huwa bażat fuq dak li jista' verament jitwettaq ġdid. Dan għall-kuntrarju tal-Partit Laburista li huwa maqsum bejn dikjarazzjonijiet li ser jibqgħu jwettqu dak li aħna qed nagħmlu diġà u proposti li ma jistgħux isiru jew, it-tieni, li huma ambigwi għax ifissru differentement għal kull persuna. X'ser ikun l-eżitu tal-kampanja, finalment inkunu nafu l-Ħadd li ġej. Nittama però li nifhmu iktar dak li għaddejjin minnu f'dawn il-jiem u nappella sabiex min ser jivvota jieħu ħsieb jifhem sewwa x'inhuma l-punti li jimmeritaw attenzjoni vera. Fuq dan nassiguraw li nimxu 'l quddiem u mhux nieqfu u mmorru lura.
Wasalna fl-aħħar tal-kampanja